Document ID: 32007R0335

NARIADENIE KOMISIE (ES) č. 335/2007
z 28. marca 2007,
ktorým sa mení a dopĺňa nariadenie (ES) č. 1702/2003, pokiaľ ide o vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (1), a najmä na jeho články 5 a 6,
keďže:
(1)
Jedným z cieľov nariadenia (ES) č. 1592/2002 je pomáhať členským štátom pri plnení ich povinností podľa Chicagskeho dohovoru zabezpečovaním spoločnej a jednotnej implementácie svojich ustanovení.
(2)
Nariadenie (ES) č. 1592/2002 bolo zavedené nariadením Komisie (ES) č. 1702/2003 z 24. septembra 2003 stanovujúcim vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (2).
(3)
V článku 2 ods. 1 nariadenia (ES) č. 1702/2003 sa ustanovuje, že pre výrobky, časti a vybavenie sa vydajú osvedčenia podľa prílohy k nariadeniu (časť 21).
(4)
V dodatku VI k prílohe (časť 21) k nariadeniu (ES) č. 1702/2003 je uvedený formulár EASA 45, ktorý sa má používať na vydávanie hlukových osvedčení.
(5)
Zväzok I prílohy 16 k Chicagskemu dohovoru bol 23. februára 2005 zmenený a doplnený, pokiaľ ide o normy a usmernenia správy dokumentácie hlukových osvedčení.
(6)
Sú potrebné určité úpravy ustanovení nariadenia (ES) č. 1702/2003 s cieľom zosúladiť jeho prílohu so zmeneným a doplneným zväzkom I prílohy 16.
(7)
Nariadenie (ES) č. 1702/2003 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú založené na stanovisku agentúry v súlade s článkom 12 ods. 2 písm. b) a článkom 14 ods. 1 nariadenia (ES) č. 1592/2002.
(9)
Opatrenia stanovené v tomto nariadení sú v súlade so stanoviskom výboru zriadeného podľa článku 54 ods. 3 nariadenia (ES) č. 1592/2002,
PRIJALA TOTO NARIADENIE:
Článok 1
Časť 21 prílohy k nariadeniu (ES) č. 1702/2003 sa mení a dopĺňa takto:
1.
V časti 21A.204 písm. b) bode 1 ii) sa veta „Tieto informácie sa zahrnú do letovej príručky, ak príslušný kód letovej spôsobilosti pre takéto lietadlo letovú príručku požaduje“ vypustí.
2.
V časti 21A.204 písm. b) bode 2 ii) sa veta „Tieto informácie sa zahrnú do letovej príručky, ak príslušný kód letovej spôsobilosti pre takéto lietadlo letovú príručku požaduje“ vypustí.
3.
Dodatok VI sa nahrádza prílohou k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. marca 2007

Labels: 7
8
20